ओ जिस बेल्लै ए गल्लां कुड़ियै दे मुआं सुनदी ओदी अक्खियां चमकन लगी पौन्दियां। उसी मन हुन्दा जे ओदे घरै घाला दस जमातीं पढ़े दा ऐ, सरकारी दफ्तरै’ च नौकर ऐ, कोट पैंट लान्दा ऐ, साफ सुथरा बने दा रौन्दा ऐ-ते सारें कोला मान्ना आली गल्ल-उसी बितै थमां बारा चांदा ऐ। कुड़िएं कोला इयै नेइयां गल्लां सुनियै ओदी अक्खियें दे सामनै अपने घरै आले दा हसदा हसदा गोरा लो जन मूं फिरी जन्दा, अपने भाऊ दियां शरारतां चेतै आई जन्दियां ते अपनी सस्सु दा अपनी माऊ कोला बी मता हिरख चेतै करियै ओदी अक्खियें’ च अत्थरूं आई जन्दे।